Narvikfjellet skisenter

Narvikfjellet skisenter er et ski- og alpinsenter i Fagernesfjellet i Narvik i Nordland. Anlegget har 16 nedfarter (12 preparerte og 4 off-piste), fem skiheiser, deriblant et skiband og en gondolbane som driftes av aksjeselskapet Narvikfjellet.Skisenteret har en sammenlagt løypelengde på 13 kilometer med en lengste sammenhengende nedfart som er på fem kilometer. Om lag halvparten av løypene regnes som lette og halvparten som vanskelig. Populær også for snøbrettkjøring, aking og utforsykling. Deler av området regnes også som barnevennlig. Utgangspunktet ligger på Skistua, om lag 600 meter sørøst for jernbanestasjonen og 900 meter øst for Narvik sentrum. Høysesongen regnes fra februar til juni. Helårsåpen kafé med utsiktspunkt 650 meter over havet.
I 2011 kom Narvikfjellet på andreplass på Verdens Gangs kåring over Norges beste anlegg for løssnøkjøring. I 2012 rangerte Dagens Næringsliv fjellet som nummer åtte i en test av 22 norske alpinanlegg, mens nettstedet Reiser og ferie samme år listet det som en av ti unike skiopplevelser.Anlegget har siden 2003 blitt drevet av aksjeselskapet Narvikfjellet, opprinnelig ble stiftet i 1993 som Fjellheisen AS, og videreført etter en fusjon med Narvik Skisenter AS. Anlegget ble tidligere driftet av Narvik Slalåmklubb. 


== Fasiliteter ==
Gondolbanen bruker om lag fire minutter på den 1172 meter lange ferden fra startpunktet på 220 meters høyde til Fjellrestauranten på 659 meters høyde. Kapasiteten er på 1600 personer i timen.
Skitrekket i nedre del har en lengde på 600 meter og en høydeforskjell på 145 meter. Kapasiteten er på 1220 personer i timen.
Skitrekket i Holstkleiva har en lengde på 650 meter og en høydeforskjell på 220 meter. Kapasiteten er på 600 personer i timen.
Skitrekket i Snaua har en lengde på 720 meter og en høyedforskjell på 190 meter. Kapasiteten er på 1100 personer i timen.
Stolheisen fra Fjellrestauranten til Fagernestoppen har en lengde på 900 meter og en høyedforskjell på 350 meter. Kapasiteten er på 650 personer i timen.
Bilreisende finner bunnstasjonen ved å kjøre Tøttaveien fra E6. Man må kjøre forbi de gamle dalstasjonen som har heis og løype men ikke parkering, og følge skilting videre.
De uten bil kan hvis de har utstyr og heiskort ta bybuss til "Fjellheisen" eller gå 800 meter. Heiskort og skiutleie finnes ved Skistua som ligger 600 meter fra holdeplassen "Fjellveien".


== Historisk oversikt ==
1928: Hovedlandsrennet på ski ble arrangert i Fagernesfjellet.
1957: Gondolbanen sto ferdig.
1959: Det første permanente skitrekket ble tatt i bruk.
1960: Bakken hadde den lengste løypa i Norden som var godkjent av FIS.
1960: Det kom flombelysning i slalåmbakken.
1969: Polar Light Cup ble avlyst og FIS ville ikke godkjenne løypene uten at det ble foretatt utbedringer.
1969: Løypa forlenges til Fagernestoppen med stolheis.
1972: Det ble bygd nytt lysanlegg, t-krokheis og bu for tidtaking og speakertjenester.
1972: Anlegget får status som sentralbakkeanlegg i alpint av NSF og FIS.
1995: Modernisering av gondolbanen, med bedre gondoler og infrastruktur, til en kostnad av kroner 25 millioner.
2002: Verdensmesterskapet for juniorer ble avlyst på grunn av snømangel.
2019: Ny 10-seters gondolbane åpnet. Økt kapasitet og bunnstasjon flyttet opp til skistua hvor det nye sentrumsområdet er blitt laget.


=== Internasjonale arrangementer ===
En oversikt over noen av de internasjonale sportsarrangementene som har vært i Narvikfjellet. (ukomplett - oppdatert januar 2013)

Polar Light Cup ble arrangert i årene mellom 1960? og 1968.
Verdenscupkonkurranser i slalåm og storslalåm ble arrangert i 1992.
Verdenscupkonkurranser i utfor og storslalåm ble arrangert i 1996.
Junior-VM i alpint ble arrangert i 2020.
Narvik har søkt om å arrangere Verdensmesterskapet i alpint 2027.


=== Nasjonale arrangementer ===
En oversikt over noen av de nasjonale sportsarrangementene som har vært i Narvikfjellet. (ukomplett - oppdatert januar 2013)

Norgesmesterskapet i alpint 1976.
Norgesmesterskapet i utfor 1979.
Norgesmesterskapet i alpint 1994.
Norgesmesterskapet i alpint 1996.
Norgesmesterskapet i alpint 1999.
Norgesmesterskapet i alpint 2000.
Norgesmesterskapet i alpint 2001.
Norgesmesterskapet i alpint 2006.
Norgesmesterskapet i alpint for juniorer 2008.
Norgesmesterskapet i alpint 2010.
Norgesmesterskapet i alpint 2017
Norgesmesterskapet i alpint 2022


=== Lokale arrangementer ===
Alpinturneringen Rallarsvingen arrangeres årlig samtidig med Vinterfestuka.


== Referanser ==


== Kilder ==
Magasin Narvik vinter/vår 2012.


== Eksterne lenker ==
The Gondola Project: Narvikfjellet Cable Car Restaurant Arkivert 4. mars 2016 hos Wayback Machine.
Nettstedet Fri flyt: Film fra Chaoz Productions